b'\n_START_ARTICLE_\nAbstinencijos sindromas\n_START_PARAGRAPH_\nAbstinencijos sindromas\xc2\xa0\xe2\x80\x93  individo b\xc5\xabsena, grup\xc4\x97 simptom\xc5\xb3, atsirandanti staiga reik\xc5\xa1mingai suma\xc5\xbeinus ar nutraukus buvus\xc4\xaf pakankamai ilg\xc4\x85 stabil\xc5\xb3 narkotin\xc4\x97s med\xc5\xbeiagos ar medikamento vartojim\xc4\x85; pagirios. Tai pagrindinis priklausomyb\xc4\x97s lig\xc5\xb3 po\xc5\xbeymis._NEWLINE_Nuo alkoholio, kofeino, nikotino, cukraus, druskos ar kit\xc5\xb3 silpnesn\xc4\xaf poveik\xc4\xaf turin\xc4\x8di\xc5\xb3 med\xc5\xbeiag\xc5\xb3 priklausomam asmeniui jis prasideda po 12\xe2\x88\x9272 val. nuo vartojimo nutraukimo, trunka 5\xe2\x88\x9230 dien\xc5\xb3: skauda galv\xc4\x85, d\xc5\xbei\xc5\xabsta burna, dreba rankos. Dingsta apetitas bei nuotaika, gali kankinti nerimas, b\xc5\xabdingas padid\xc4\x97j\xc4\x99s prakaitavimas, tampa sunku u\xc5\xbemigti. Suvartojus bent ma\xc5\xbe\xc4\x85 kiek\xc4\xaf med\xc5\xbeiagos, \xc5\xa1ie rei\xc5\xa1kiniai suma\xc5\xbe\xc4\x97ja arba visai i\xc5\xa1nyksta. I\xc5\xa1 prad\xc5\xbei\xc5\xb3 savijauta pager\xc4\x97ja suvartojus ma\xc5\xbe\xc4\x85 kiek\xc4\xaf, v\xc4\x97liau reikia vis didesnio. D\xc4\x97l to i\xc5\xa1sivysto periodinis ar nuolatinis alkoholizmas._NEWLINE_Nuo stipresni\xc5\xb3 narkotini\xc5\xb3 med\xc5\xbeiag\xc5\xb3 priklausomam asmeniui abstinencijos sindromas prasideda po 3\xe2\x88\x9212 val., gydant trunka 2\xe2\x88\x9224 savaites, negydant ar gydant su pertr\xc5\xabkiais \xe2\x88\x92 iki keletos met\xc5\xb3. Asmuo tampa dirglus, gali sutrikti \xc5\xa1irdies ritmas ar atsirasti skausm\xc5\xb3 \xc5\xa1irdies srityje, kartais pakyla temperat\xc5\xabra. V\xc4\x97liau apima nerimas ar net mirties baim\xc4\x97._NEWLINE_Kiti b\xc5\xabdingi abstinencijos sindromo simptomai \xe2\x88\x92 galvos skausmas, svaigulys, \xc5\xa1okin\xc4\x97jantis kraujosp\xc5\xabdis, ding\xc4\x99s apetitas, atsirad\xc4\x99s pykinimas, v\xc4\x97mimas, sutrik\xc4\x99s tu\xc5\xa1tinimasis, gausus prakaitavimas, tekan\xc4\x8dios seil\xc4\x97s, kankinanti nemiga, ko\xc5\xa1marai, drebulys, nevaldomas sausas kosulys, raumen\xc5\xb3 bei s\xc4\x85nari\xc5\xb3 skausmas. Kartais individas tampa agresyvus, \xc5\xbealojasi ar net m\xc4\x97gina nusi\xc5\xbeudyti. Esant sunkiai abstinencijai sutrinka s\xc4\x85mon\xc4\x97, atsiranda traukuliai, haliucinacijos. Pagal simptomus galima nustatyti, kokia narkotin\xc4\x97 med\xc5\xbeiaga buvo vartojama._NEWLINE_\xc4\xaetariant abstinencijos sindrom\xc4\x85, rekomenduojama kuo skubiau pad\xc4\x97ti ken\xc4\x8dian\xc4\x8diam asmeniui kreiptis \xc4\xaf gydytoj\xc4\x85 narkolog\xc4\x85. Gydymas vykdomas narkologin\xc4\x97je ligonin\xc4\x97je vaistais bei \xc4\xaftaiga.'